钦定古今图书集成/明伦汇编/官常典/第799卷 > 熊桴
## 钦定古今图书集成/明伦汇编/官常典/第799卷 > 熊桴

守五日，贼不能破，解去。而巡按御史误劾桴失事，诏
降边方杂职。士民走阙下讼冤，得留任三十四年，松
江倭泊三丈浦者，登舟欲遁，桴督水师追击之，斩首
一百三十，沉其七舟。捷闻，迁苏州同知，佐巡抚曹邦”
辅讨平浒墅倭寇，赐银币。明年再以备倭功被赐。寻
擢苏、松兵备佥事，驻太仓。桴为人公忠多智略。大小
三十馀战，斩获多。屡迁右参政兼副使，兵备如故。巡
抚翁大立荐桴调兵食，守危城，屡奏绩效。请久任责
成功，制可。桴于是以兵暇建崇明、福山、川沙、柘林、吴
淞江五城，开杨林、瓦浦、虹江、白茆四渠，民德之。久之，
迁陕西按察使。大计被劾，责降山东参政，进浙江右
布政使。隆庆改元，以海寇曾一本扰广东，拜桴右佥
都御史，巡抚其地。桴拊循士民，发千金赈贷，罢鱼盐
逋课。檄州县行保甲，造战舰百有六十，区画周悉。二
年七月，一本率众犯福建。桴偕总督张瀚会福建兵
出海追击，俘斩七百人，死水火者万计。明年又讨平
大埔贼黎成之等。时一本虽败，兵犹强，复攻破碣石
诸卫。参将耿宗元御下素严，声言欲斩败将周云翔、
廖凤等，诸人惧，谋作乱。宗元方阅兵，遽鼓噪跃起，手
刃之，执通判潘槐，遂与贼合。事闻，桴坐停俸戴罪。既
而贼为总兵官郭成所灭，桴以运筹功，赉金币。其年
七月大发兵，偕总督刘总兵官俞大猷等进讨，一
本禽之，馀党悉平。论功，进右副都御史，荫一子官。桴
竟以劳卒于军。给事中陈吾德颂其功，言：“桴承命入
境，正山海寇盗陆梁之日，重以叛卒内讧，人心恟惧。
而桴奋身督战，蒙犯瘴疠，甫奏肤功，遽以身殒。褒恤
之典，宜异常伦。”乃赠兵部左侍郎，予祭葬。